
Szörnyek a tudomány árnyékában: Lovecraft és Shelley

Kulcsszavak: poszthumanizmus, identitás, reanimálás
H. P. Lovecraft, a 20. századi irodalom egyik meghatározó alakja, műveiben a tudományos felfedezések és a poszthumanista gondolkodás hatását tükrözi. Az általa megteremtett világokban a lények nem csupán borzongást keltő teremtmények, hanem komplex, poszthumán entitások, amelyek új kérdéseket vetnek fel az identitásról, a létezésről és a tudomány etikájáról. Kutatásom célja, hogy feltárja, miként működnek ezek a lények mint egy külön faj, és hogyan reflektálnak a tudomány és társadalmi változások összefonódására.
Mary Shelley Frankenstein című regénye, amely a modern tudományos diskurzus kezdetét jelenti, szintén középpontba állítja a tudósok felelősségét és a teremtés morális dilemmáját. Mindkét szerző a tudományos kísérletek következményeit vizsgálja, de eltérő perspektívákból. Míg Shelley a teremtés és a felelősség problémáit helyezi előtérbe, Lovecraft inkább a létezés abszurditására és a tudományos felfedezések következményeire fókuszál.
A kutatás során elemzem Lovecraft Herbert West, az újjáélesztő című művét, ahol láthatjuk, miként reflektál a szerző a halálra, a reanimálásra és az emberi identitás kérdéseire. A poszthumán értelmezések segítségével feltárom, hogy Lovecraft lényei nem csupán szörnyként kategorizálhatóak, hanem új értelmezési lehetőségeket kínálnak a tudomány és a társadalom viszonyának megértéséhez. A kutatás során fontosnak tartom a biológia, genetika és orvostudomány 19. és 20. századi fejlődésének vizsgálatát, valamint a reanimálás történetiségét amely alapvetően befolyásolta Lovecraft írásait és a poszthumanista diskurzust.
Előadásomban a teremtmények identitásának és létezésének komplexitását, valamint a halál ellen folytatott küzdelem történeti dimenzióit fogom érinteni. A vizsgálat során külön figyelmet fordítok arra, hogy miként formálja a tudományos és társadalmi diskurzus Lovecraft műveinek recepcióját, és hogy ezek a történetek milyen módon reflektálnak a korszak szellemére. Rávilágítok arra is, hogy Lovecraft munkái nemcsak a horror irodalom határait feszegetik, hanem mélyebb társadalmi és filozófiai kérdéseket is felvetnek a modern tudományos világban.



